奉祀禮畢飲福有感偶成
作者：杜範
朝代：宋

paragraphs: 憶昔少年日，拜起隨父兄。
飯羹集隣里，果粽羅豆登。
坐有白髮翁，感歎或涕零。
我時百不解，一飽追儕朋。
歲月忽已晚，半生如飛霆。
鬢影吹秋風，覽鏡良自驚。
父兄不可見，黍稷恐非馨。
跪拜蕆常禮，苦淚空填膺。
呼兒共飲福，百感心未平。
古今一俯仰，生死同夢醒。
此去寧幾秋，况復較枯榮。
收淚且舉爵，行行付交承。